Tàrrega destinarà al Banc d’Aliments la recaptació del concert de Santa Cecília d’aquest diumenge 22 de novembre | Tàrrega Televisió
Tàrrega destinarà al Banc d’Aliments la recaptació del concert de Santa Cecília d’aquest diumenge 22 de novembre
Organitzada per la Regidoria de Cultura, la cita benèfica aplegarà set formacions musicals al Teatre Ateneu
Tàrrega destinarà la recaptació del Concert de Santa Cecília d’enguany al Banc d’Aliments del municipi, conegut com Magatzem d’Aliments Solidaris. La cita musical tindrà lloc aquest diumenge 22 de novembre, a les 12 del migdia, al Teatre Ateneu, aplegant set agrupacions corals i instrumentals de la ciutat: Coral Infantil Mestre Güell, Coral Bona Nova, Polifònica de l’Urgell, Orfeó Nova Tàrrega, Coral Ramon Carnicer, Cobla Tàrrega i Escola Municipal de Música de Tàrrega. El preu de l’entrada és de 2 euros. Val a dir que el Magatzem d’Aliments Solidaris, de titularitat municipal i cogestionat amb Creu Roja, dóna cobertura al voltant de 130 famílies atenent cada mes mig miler de persones amb risc d’exclusió social.
Homenatge pòstum a Jaume Oliveres
Organitzat per la Regidoria de Cultura, el concert benèfic esdevindrà també un homenatge pòstum al desaparegut músic Jaume Oliveres, antic director la Coral Bona Nova i qui fou cantaire de gairebé totes les formacions polifòniques de Tàrrega. La participació de l’Orfeó Nova Tàrrega coincideix a més amb el centenari de la seva fundació per part del Mestre Güell. El concert precedeix a més el Gran Recapte d’Aliments que es durà a terme els dies 27 i 28 de novembre. D’altra banda, el dissabte 21 de novembre, l’Escola Municipal de Música de Tàrrega oferirà també el seu propi concert de Santa Cecília a l’Església de Sant Antoni, al nucli antic de la localitat (6 tarda), amb entrada de franc.
Etiquetes Banc d'AlimentsCobla TàrregaConcert de Santa Cecíliacoral Bona NovaCoral Infantil Mestre GüellCoral Ramon CarnicerCreu RojaEscola Municipal de Música de TàrregaMagatzem d'Aliments SolidarisOrfeó Nova TàrregaPolifònica de l'Urgell
Sense resposta per “Tàrrega destinarà al Banc d’Aliments la recaptació del concert de Santa Cecília d’aquest diumenge 22 de novembre”